**Paolo Angelo Nespoli** (\* 6. apríl 1954, Miláno, Taliansko) bol pôvodne výsadkár talianskej armády, od augusta 1998 je astronautom oddielu ESA. V roku 2007 absolvoval krátkodobý kozmický let v raketopláne Discovery na Medzinárodnú vesmírnu stanicu (ISS). V decembri 2010 absolvoval zhruba polročný kozmický let na ISS ako člen Expedícií 26 a 27, s návratom na Zem 24. mája 2011.

Život
-----

### Mladosť

Paolo Nespoli pochádza z Milána, po absolvovaní lýcea nastúpil na vojenskú výsadkársku školu v Pise. Získal kvalifikáciu inštruktora-výsadkára, slúžil v talianskych výsadkových jednotkách, v rokoch 1982 – 1984 v Libanone. Roku 1985 sa vrátil k štúdiu na Polytechnickej univerzite v New Yorku, pričom armádu opustil v hodnosti majora až o dva roky neskôr. Roku 1988 sa stal bakalárom, o rok neskôr magistrom v obore leteckého a kozmického strojárenstva a ďalší rok sa stal inžinierom na univerzite vo Florencii (tal. Università degli Studi di Firenze).

Už roku 1989 získal zamestnanie v spoločnosti Proel Tecnologie vo Florencii, kde sa podieľal na vývoji komponentov talianskeho satelitu TSS. Od roku 1991 pracoval v kolínskom Európskom astronautickom stredisku (angl. European Astronaut Centre) v oddelení prípravy astronautov. Roku 1995 prešiel do Európskeho strediska kozmických výskumov a technológií (angl. European Space Research and Technology Centre) v holandskom Noordwijku. Podieľal sa na príprave experimentov programu Euromir. Nasledujúci rok bol preložený do Johnsonovho vesmírneho strediska v Houstone.

### Astronaut

Roku 1989 sa dostal medzi desať finalistov 2. náboru Talianskej kozmickej agentúry (ASI), ale astronautom sa nestal. V júli 1998 bol v 3. nábore ASI vybraný do oddielu astronautov ESA, v auguste 1998 začal s ďalšími členmi oddielu ESA výcvik na funkciu letového špecialistu v Johnsonovom vesmírnom stredisku v Houstone.

V júni 2006 bol zaradený do posádky letu STS-120. Miesto v raketopláne získal na základe dohôd medzi NASA a ASI o stavbe troch viacúčelových modulov Talianmi pre NASA. Do vesmíru raketoplán Discovery odštartoval 23. októbra 2007. Hlavným cieľom letu STS-120 bolo vynesenie modulu Harmony a jeho pripojenie k Medzinárodnej vesmírnej stanici (ISS). Pristátie prebehlo 7. novembra 2007 po 15 dňoch, 2 hodinách a 24 minútach pobytu astronautov v kozme.

V novembri 2008 bolo oznámené Nespoliho vymenovanie za palubného inžiniera záložnej posádky Expedície 24 (štart v máji 2010) a hlavnej posádky Expedície 26 so štartom v novembri 2010. V októbri 2009 NASA jeho zaradenie do Expedície 26 potvrdila.
Štart sa kvôli poškodeniu kozmickej lode pri preprave ešte na Zemi musel odložiť a napokon sa uskutočnil 15. decembra 2010. Na tejto misii strávil Nespoli necelých 160 dní, počas ktorých mal prezývku „MagISStra". Názov je zložený zo slov *magistra* (učiteľka) a *ISS*. Jeho pobyt vo vesmíre bol definitívne ukončený bezpečným dosadnutím pristávacieho modulu Sojuzu v Kazachstane 24. mája 2011 o 2:27 UTC.

Referencie
----------

1. 1 2   *Biographical data. Paolo Angelo Nespoli* [online]. Houston: NASA, rev. 2007-11-01, [cit. 2009-10-20]. Dostupné online. (anglicky) – Oficiálna biografia NASA
2. ↑   *Astronaut biography. Paolo Nespoli* [online]. ESA, [cit. 2009-10-30]. Dostupné online. (anglicky) – Oficiálna biografia ESA
3. 1 2 3 4  IVANOV, Ivan, a kol. *Космическая энциклопедия ASTROnote* [online]. Moskva: rev. 2009-10-13, [cit. 2009-10-30]. Kapitola Paolo Angelo Nespoli. Dostupné online. (rusky)
4. ↑  HOLUB, Aleš. *MEK. Malá encyklopedie kosmonautiky* [online]. REV. 2007-11-07, [cit. 2009-10-30]. Kapitola STS-120 Di/F-34. Dostupné online.
5. ↑  TRINIDAD, Katherine; CLOUTIER-LEMASTERS, Nicole. *Release: 08-306. NASA Assigns Space Station Crews, Updates Expedition Numbering* [online]. Washington, Houston: NASA, 2008-11-21, [cit. 2009-10-30]. Dostupné online. Archivované 2012-04-17 z originálu. (anglicky)
6. ↑  YEMBRICK, John; CLOUTIER-LEMASTERS, Nicole. *Release: 09-233. NASA and its International Partners Assign Space Station Crews* [online]. Washington, Houston: NASA, 2009-10-07, [cit. 2009-10-30]. Dostupné online. (anglicky)
7. ↑   *Источник: повреждения корабля "Союз ТМА-20" очень серьезны* [online]. INTERFAX, October 6, 2010, [cit. 2010-10-11]. Dostupné online.
8. ↑   *Counting down for ESA’s MagISStra mission to Space Station* [online]. European Space Agency, 8 October 2010, [cit. 2010-11-27]. Dostupné online.
9. ↑   Archivované 2011-08-30 na Wayback Machine Florida Today.com, May 23, 2011

Iné projekty
------------


|  |  |
| --- | --- |
| Portal | Kozmonautický portál |

Commons
* Spolupracuj na Commons Commons ponúka multimediálne súbory na tému **Paolo Nespoli**

Zdroj
-----

*Tento článok je čiastočný alebo úplný preklad článku Paolo Nespoli na českej Wikipédii.*

Autoritné údaje: * GND: 1209204762
* ISNI: 0000 0003 8307 5659
* LCCN: no2012118194
* VIAF: 267632917
* WorldCat: lccn-no2012118194